google/wiki40b huggingface dataset:
Κόκκινη Πλατεία

Προέλευση και όνομα

Η πλούσια ιστορία της Κόκκινης Πλατείας αντανακλάται σε πολλά έργα τέχνης, συμπεριλαμβανομένων πινάκων του Βασίλι Σούρικοφ, Κονσταντίν Γιουόν και άλλων. Η πλατεία αποσκοπούσε στο να λειτουργεί ως η κύρια αγορά της Μόσχας. Επίσης χρησιμοποιήθηκε για διάφορες δημόσιες τελετές και διακηρύξεις και περιστασιακά ως ο χώρος της στέψης των Ρώσων Τσάρων. Η πλατεία σιγά σιγά γέμισε από κτίρια από τότε και χρησιμοποιείται για επίσημες τελετές από όλες τις Ρωσικές κυβερνήσεις από τότε που ιδρύθηκε.
Το όνομα Κόκκινη Πλατεία δεν προέρχεται ούτε από το χρώμα των τούβλων γύρω της (που στην πραγματικότητα ήταν ασπρισμένοι σε κάποια σημεία της ιστορίας) ούτε από την σύνδεση του κόκκινου χρώματος με τον κομμουνισμό. Μάλλον, το όνομα προήλθε από το Ρωσικό επίθετο красный, θηλ. краснaя που είχε τη σημασία  «όμορφος, ωραίος» (σημασία  αρχαϊκή, прекрасная, prekrasnaya) . Στα σύγχρονα ρωσικά η λέξη απέκτησε τη σημασία «κόκκινος». Αυτή η λέξη, με τη σημασία «όμορφος» αρχικά χρησιμοποιήθηκε για τον Καθεδρικό Ναό του Αγίου Βασιλείου και ακολούθως ο όρος μεταφέρθηκε για την κοντινή πλατεία. Πιστεύεται ότι η πλατεία απόκτησε το πρόσφατο όνομα (αντικαθιστώντας το παλαιότερο Пожар, ή «πυρκαγιά») τον 17ο αιώνα. Πολλές αρχαίες Ρωσικές πόλεις όπως το Σούζνταλ, το Γιέλετς, και  το Περεσλάβλ Ζαλέσκι, έχουν την κύρια πλατεία τους με το όνομα Κрасная площадь.

Κύρια αξιοθέατα

Τα κτίρια που περιβάλλουν την πλατεία είναι όλα σημαντικά κατά κάποιον τρόπο. Το Μαυσωλείο Λένιν, για παράδειγμα, φυλάττει το βαλσαμωμένο σώμα του Βλαντιμίρ Λένιν, ιδρυτή της Σοβιετικής Ένωσης. Στα νότια βρίσκεται ο περίτεχνος Καθεδρικός Ναός του Αγίου Βασιλείου με τον φωτεινό θόλο και οι κατοικίες και οι καθεδρικοί ναοί του Κρεμλίνου.
Στην ανατολική πλευρά της πλατείας βρίσκεται το πολυκατάστημα ΓΚΟΥΜ (ρωσ. Г.У.М. Государственный Универсальный Магазин) και δίπλα ο ανακαινισμένος Ναός Καζάν. Η βόρεια πλευρά καταλαμβάνεται από το Κρατικό Ιστορικό Μουσείο, του οποίου τα περιγράμματα σου θυμίζουν αυτά των πύργων του Κρεμλίνου. Η Ιβηρική Πύλη και το Παρεκκλήσι ξανακτίστηκαν προς τα βορειοδυτικά.
Το μόνο γλυπτό μνημείο στην πλατεία είναι ένα μπρούτζινο άγαλμα του Κουζμά Μίνιν και του Ντμίτρι Ποζάρσκι, ο οποίος βοήθησε να απαλλαγεί η Μόσχα από τους Πολωνούς εισβολείς το 1612, κατά τη διάρκεια της Εποχής των Αναστατώσεων. Κοντά είναι το λεγόμενο Λόμπνογιε μέστο, (Ло́бное ме́сто), μία κυκλική πλατφόρμα όπου στις μέρες μας συνηθίζουν να γίνονται  δημόσιες τελετές. Στα παλιά χρόνια, ωστόσο, ήταν ο χώρος όπου εκτελούνταν με αποκεφαλισμό κατάδικοι. Τόσο το μνημείο του Κουζμά Μίνιν  και του Ντμίτρι Ποζάρσκι όσο και το Λόμπνογιε μέστο ήταν κάποτε τοποθετημένα πιο κεντρικά στην Κόκκινη Πλατεία αλλά μετακινήθηκαν στις τωρινές τους τοποθεσίες για να διευκολύνουν τις μεγάλες στρατιωτικές παρελάσεις της Σοβιετικής Ένωσης. Η ίδια η πλατεία έχει μήκος γύρω στα 330 μέτρα και 70 μέτρα πλάτος.

Στον Κατάλογο της Παγκόσμιας Κληρονομιάς

Το Κρεμλίνο και η Κόκκινη Πλατεία μαζί αναγνωρίστηκαν ως Μνημεία Παγκόσμιας Κληρονομιάς της UNESCO το 1990, λόγω των αδιάρρηκτων δεσμών με τη ρωσική ιστορία από το 13ο αιώνα.
Λεάδης

Στην ελληνική μυθολογία με το όνομα Λεάδης είναι γνωστός ένας ήρωας, γιος του Αστακού ο οποίος, μαχόμενος ως υπερασπιστής των Θηβών, απέκρουσε τους «Επτά επί Θήβας». Αδέλφια του Λεάδη ήταν ο Ασφόδικος, ο `Ισμαρος, ο Μελάνιππος και, σύμφωνα με κάποιες πηγές, οι Εριθήλας και Λέβης. Φαίνεται ότι ο Λεάδης έδωσε το όνομά του σε ένα από τα θηβαϊκά γένη.
Γαρδίκι Φιλιατών

Ιστορικά στοιχεία

Η θέση τειχισμένου οικισμού των ελληνιστικών και (υστερο)ρωμαϊκών χρόνων έχει επισημανθεί σ' ένα λόφο, που βρίσκεται ανάμεσα στα σημερινά χωριά Γαρδίκι (Άγιος Γεώργιος) και Κεφαλοχώρι. Στην επίπεδη κορυφή του λόφου σώζονται ερείπια αρχαίου τείχους με δυο ορθογώνιους πύργους στη βόρεια πλευρά του, ενώ στο εσωτερικό του περιβόλου διακρίνονται θεμέλια κτηρίων και πολυάριθμες ελληνιστικές κεραμίδες στέγης. Στη νότια πλευρά του τείχους σώζονται ερείπια ασβεστόχτιστου πύργου υστερορωμαϊκών πιθανώς χρόνων. Ο οικισμός βρισκόταν σε πολύ επίκαιρη θέση, καθώς έλεγχε τον ρωμαϊκό δρόμο που ερχόταν από το Βουθρωτό και οδηγούσε στη Μολοσσία.
Πασχαλινή ωοτόκος

Η Πασχαλινή Ωοτόκος (Easter Egger), είναι οποιοδήποτε κοτόπουλο το οποίο κατέχει το γονίδιο του «μπλε αυγού», αλλά δεν ανταποκρίνεται πλήρως σε οποιοδήποτε πρότυπο φυλής όπως αυτό ορίζεται στα πρότυπα της American Poultry Association's (APA) ή στην περίπτωση των Πασχαλινών Ωοτόκων μικρών ορνίθων (bantams), στα πρότυπα της American Bantam Association's (ABA).
Η Araucana, η Ameraucana και η Πασχαλινή Ωοτόκος,  κατάγονται από το ίδιο ιδρυτικό απόθεμα, το οποίο εξαπλώθηκε σε ολόκληρο τον κόσμο από τη Χιλή και τα Φώκλαντ.

Ετυμολογία

Η ονομασία, προέρχεται από την ομοιότητα των πολύχρωμων αυγών τους με τα Πασχαλινά αυγά.
Ερνέστος, αρχιδούκας της Αυστρίας

Βιογραφία

Ο Ερνέστος-Κάρολος-Φήλιξ-Μαρία-Ράινερ-Γκόττφρητ-Κυριάκος γεννήθηκε στο Μιλάνο και ήταν ο δευτερότοκος γιος του Ράινερ-Ιωσήφ αρχιδούκα της Αυστρίας και της Ελισάβετ της Σαβοΐας, κόρης του Καρόλου-Εμμανουήλ πρίγκιπα του Καρινιάνο. 
Το 1844 έγινε ιππότης του Τάγματος του Χρυσόμαλλου Δέρατος από τον εξάδελφό του Φερδινάνδο Α΄ αυτοκράτορα της Αυστρο-Ουγγαρίας. Άρχισε τη στρατιωτική του σταδιοδρομία από τη φρουρά του Μιλάνου. Το 1845 προήχθη σε συνταγματάρχη και ορίστηκε διοικητής του 48ου πεζικού Συντάγματος και δύο έτη μετά προήχθη σε υποστράτηγο. Το 1848 έγινε εξέγερση στο Μιλάνο και τα Αυστριακά στρατεύματα έπρεπε να αποσυρθούν από το Μιλάνο. Το επόμενο έτος εστάλη με το Σύνταγμά του στην Τοσκάνη, όπου κατέκτησε το Λιβόρνο και για ένα σύντομο διάστημα σκόρπισε το στρατό του Ιωσήφ Γαριβάλδη. Το 1850 του απονεμήθηκε γι' αυτό ο στρατιωτικός Σταυρός της Αξίας και προήχθη σε αντιστράτηγο. 
Τη δεκαετία του 1850 στάθμευε με το σύνταγμά του στο Πρέσσμπουρκ (Βρατισλάβα) και από το 1858 στη Βουδαπέστη, όπου διορίστηκε διοικητής του Ιππικού. Το 1866 συμμετείχε σε πολεμική πράξη στη Βοημία.
Το 1867 διορίστηκε στρατηγός του Ιππικού και το επόμενο έτος αποσύρθηκε. Το 1944 έγινε ιππότης του Τάγματος του Χρυσόμαλλου Δέρατος.
421 Τσορινγκία

Φυσικά χαρακτηριστικά

Οι διαστάσεις της Τσορινγκίας εκτιμώνται σε 11 ως 24 χιλιόμετρα (από δεδομένα του IRAS). O φασματικός τύπος της είναι S (λιθώδης). Η Τσορινγκία περιστρέφεται γύρω από τον εαυτό της μία φορά κάθε 15 ώρες και 30 λεπτά.
Μαργαρίτα του Παλατινάτου

Βιογραφία

Ήταν η πρώτη κόρη του Ρούπερτ εκλέκτορα του Παλατινάτου & βασιλιά της Γερμανίας και της Ελισάβετ των Χοεντσόλερν, κόρης του Φρειδερίκου Ε΄ μπουργκράβου της Νυρεμβέργης.
Showgirls

Πλοκή

Η Νόμι Μαλόουν (Ελίζαμπεθ Μπέρκλεϊ), μια φιλόδοξη ερασιτέχνης χορεύτρια, ταξιδεύει στο Λας Βέγκας προκειμένου να ακολουθήσει το όνειρό της. Στην πρώτη της νύχτα εκεί πέφτει θύμα ληστείας και βρίσκει συμπαράσταση από μια άγνωστη γυναίκα με το όνομα Μόλι. Η Μόλι προτείνει στη Νόμι να συγκατοικήσουν κι εκείνη δέχεται. Με την πάροδο των ημερών κι ενώ οι δυο γυναίκες έχουν αναπτύξει φιλική σχέση, η Νόμι καταφέρνει να βρει δουλειά ως στριπτιζέζ σε νυχτερινό χώρο διασκέδασης. Δεν αρκείται όμως σε αυτό, καθώς καταφέρνει και εξασφαλίζει ακρόαση για ένα γυμνόστηθο, αισθησιακό χορευτικό πρόγραμμα σε δημοφιλές καζίνο/χώρο αναψυχής της πόλης. Προσλαμβάνεται αμέσως μα σύντομα ανακαλύπτει πως ο χώρος που εργάζεται βρίθει από ανθρώπους που θέλουν απλά να φροντίσουν τα συμφέροντα τους, δίχως να υπολογίζουν την ανθρώπινη αξιοπρέπεια. Παρ'όλα ταύτα η Νόμι έχει στόχο να γίνει η κεντρική χορεύτρια του μπαλέτου κι έτσι αποφασίζει να ακολουθήσει τις τακτικές των συναδέλφων της. Μετά το τέλος μιας παράστασης και καθώς η Νόμι εισέρχεται στα παρασκήνια, σπρώχνει τη κεντρική χορεύτρια απο της σκάλες, κάνοντας το να φανεί σαν ατύχημα. Η κεντρική χορεύτρια καταλήγει στο νοσοκομείο με σπασμένα κόκαλα κι έτσι η Νόμι αναλαμβάνει τη θέση της στο μπαλέτο. Μετά απο μια μικρή περίοδο επιτυχίας και δημοφιλούς καριέρας, η Νόμι αναγκάζεται να εγκαταλείψει το Λας Βέγκας, αφού αποκαλύπτεται πως έχει διαφορετικό ονοματεπώνυμο από αυτό που έχει δηλώσει και πως η ζωή της μέχρι τότε υπήρξε ταραχώδης.

Αποδοχή

Με προϋπολογισμό 45 εκατομμυρίων δολαρίων  και με εισπράξεις 37,702,961 δολαρίων σε παγκόσμιο επίπεδο, η ταινία θεωρήθηκε εισπρακτική αποτυχία. Στην ιστοσελίδα rottentomatoes.com 14% των κριτών έχουν γράψει θετική κριτική, ενώ στην επίσημη κριτική απο το cine.gr έχει λάβει τρία αστέρια απο συνολικά δέκα. Μέσω του θεσμού Χρυσά Βατόμουρα η ταινία απέσπασε επτά βραβεία μεταξύ αυτών χειρότερης ταινίας, χειρότερου σκηνοθέτη και χειρότερου σεναρίου.
Σύκοραξ (δορυφόρος)

Τροχιά

Ο Σύκοραξ ακολουθεί μια μακρινή τροχιά, πάνω από 20 φορές πιο μακριά από τον Ουρανό από ότι ο Όμπερον. Η τροχιά του είναι οπισθοδρομική, έχοντας μέτρια κλίση και εκκεντρότητα. Η παράμετροι αυτοί φανερώνουν ότι μπορεί να ανήκει, μαζί με τον Σέτεβο και τον Πρόσπερο, στην την ίδια δυναμική διασποράς, γεγονός που υποδηλώνει την κοινή καταγωγή τους.

Φυσικά χαρακτηριστικά

Η διάμετρος του Σύκοραξ εκτιμάται στα 150 χλμ. (υποθέτοντας ότι η λευκαύγειά του είναι 0,04), είναι ο μεγαλύτερος ακανόνιστος δορυφόρος του πλανήτη Ουρανού, σε σύγκριση με την Ιμαλία, τον μεγαλύτερο ακανόνιστο δορυφόρο του πλανήτη Δία.
Ο δορυφόρος φαίνεται να έχει ανοιχτό κόκκινο χρώμα στο ορατό φως ( το χρώμα των δεικτών Β-V = 0,87 V-R = 0,44, Β-V = 1,01 V-R = 0,48, Β-V = 0,839 ± 0,014 V- R = 0,531 ± 0,005) πιο κόκκινο από της Ιμαλίας, αλλά λιγότερο κόκκινο από τα περισσότερα αντικείμενα της Ζώνης του Κάιπερ. Ωστόσο, στο υπέρυθρο εγγύς φάσμα γίνεται μπλε μεταξύ 0,8 και 1,25 μm και, τέλος, εμφανίζεται ουδέτερο κατά το μεγαλύτερο μήκος κύματος.
Η περίοδος περιστροφής του Σύκοραξ εκτιμάται σε περίπου 3,6 ώρες. Η περιστροφή του προκαλεί περιοδικές μεταβολές στο φαινόμενο μέγεθός του, με εύρος της τάξεως του 0,07.

Προέλευση

Υπάρχει η υπόθεση πως είναι αντικείμενο σύλληψης. Δεν σχηματίστηκε στο δίσκο πρόσκτησης που υπήρχε γύρω από τον Ουρανό λίγο μετά τη συγκρότησή του. Ο ακριβής μηχανισμός σύλληψής του δεν είναι γνωστός, αλλά η σύλληψη ενός δορυφόρου απαιτεί τη διάχυση της ενέργειας. Η πιθανή μέθοδος δέσμευσης περιλαμβάνει: σύρσιμο αερίου στον πρωτοπλανητικό δίσκο, πολλές αλληλεπιδράσεις στο σώμα και τη σύλληψη κατά τη διάρκεια της ταχείας ανάπτυξης της μάζα του Ουρανού.
Κύπελλο Ελλάδος καλαθοσφαίρισης γυναικών 2002-2003

To Κύπελλο Ελλάδος καλαθοσφαίρισης γυναικών 2002-03 ξεκίνησε στις 15 Σεπτεμβρίου 2002 με τους αγώνες της πρώτης φάσης και τελείωσε στις 9 Μαρτίου 2003 με τον τελικό μεταξύ του Μέγ. Αλέξανδρου Θεσσαλονίκης και του Α.Ν.Ο. Γλυφάδας. Το κύπελλο κατέκτησε ο Α.Ν.Ο. Γλυφάδας για δεύτερη συνεχόμενη χρονιά.
Τζέιμς Κόμπερν

Βιογραφία

Ο Τζέιμς Κόμπερν γεννήθηκε στο Λώρελ της Νεμπράσκας, Ο πατέρας του, Τζέιμς Χάρρισον Κόμπερν  II ήταν Σκωτσέζο-Ιρλανδός μετανάστης. Η μητέρα του Μάιλετ Κόμπερν  ήταν μετανάστρια από την Σουηδία. Ο πατέρας του Κόμπερν διατηρουσε επιχείρηση αυτοκινήτων, η οποία καταστράφηκε την περιόδο της Μεγάλης Ύφεσης. Ο Τζέιμς Κόμπερν μεγάλωσε στο Κόμπτον της Καλιφόρνια, και το 1950 κατεταγεί στο Στρατό των Ήνωμενων Πολιτειών, όπου και υπηρέτησε ως οδηγός φορτηγού και μουσικός παραγωγός σε ραδιοφωνικό σταθμό του Στρατού στο Τέξας.Επίσης ήταν και αφηγητής σε εκπαιδεύτικες ταινίες στο Μάιντς της Γερμανίας.
Χρήστος Κάκαλος

Βιογραφικά στοιχεία

Ο Κάκαλος ήταν κυνηγός αγριοκάτσικων και τον πήραν οδηγό η αποστολή των Ευρωπαίων που ανέβηκαν στο βουνό το 1913. Η ομάδα ξεκίνησε για τη Μονή Αγίου Διονυσίου στις 29 Ιουλίου 1913 και κατασκήνωσαν στην Πετρόστρουγκα. Στις 30 Ιουλίου ανέβηκαν στη Σκούρτα, στον Προφήτη Ηλία ("Θρόνος του Δία") και στο Σκολιό ("Μαύρη Κορυφή"). Έπειτα από μια χιονοθύελλα στα Πριόνια, στις 31 Ιουλίου  έφτασαν σε μια κορυφή που την ονόμασαν αρχικά "Κορυφή της Νίκης" (σε ανάμνηση της ελληνικής νίκης στη Μάχη του Σαρανταπόρου) και την θεώρησαν ως την υψηλότερη (λίγο μετά μετονομάστηκε σε Ταρπηία Πέτρα). Για το λόγο αυτό έγραψαν μια κάρτα και την τοποθέτησαν σε μπουκάλι, κάτω από ένα σωρό με πέτρες. Η κάρτα βρέθηκε το 1927 και στάλθηκε στην Ελβετία (σήμερα φυλάσσεται στα γραφεία της Ελληνικής Ομοσπονδίας Ορειβασίας - Αναρρίχησης).  Αργότερα οι Μπουασονά, Μποβί και Κάκαλος συνειδητοποίησαν ότι δεν είχαν φτάσει ακόμα στην ψηλότερη κορυφή, καθώς όταν βελτιώθηκε ο καιρός, φάνηκε μια ψηλότερη κορυφή. Στις 2 Αυγούστου, και ώρα 10 και 25΄ το πρωί κατέκτησαν την μέχρι εκείνη τη στιγμή απάτητη κορυφή του Ολύμπου. Ο Κάκαλος αναρριχήθηκε πρώτος στην κορυφή, η οποία ονομάστηκε αρχικά "Κορυφή Βενιζέλος" και αργότερα Μύτικας. Η εν λόγω ανάβαση έγινε γνωστή με τη δημοσίευση (1919) του βιβλίου "La Grece Immortelle" ("Η Αθάνατη Ελλάδα").
Ο Χρήστος Κάκαλος ανέβηκε πολλές φορές στην κορυφή του ψηλότερου βουνού της Ελλάδας. Ως το τέλος της ζωής του, ο μπαρμπα-Χρήστος, όπως ήταν περισσότερο γνωστός, εξακολουθούσε να κάνει ορειβασία. Το 1972, λίγο πριν το θάνατό του, ανέβηκε σε ηλικία 93 ετών στον Όλυμπο.
Πέθανε τον Απρίλιο του 1976 στο Λιτόχωρο, σε ηλικία 97 ετών.
Καζανόβα Έλβο

Ιστορία

Η πόλη ήταν κατά την περίοδο της ρωμαϊκής αυτοκρατορίας κάστρο κοντά στον ποταμό Έλβο, ωστόσο αναφέρεται για πρώτη φορά το 962, οπότε και παραχωρήθηκε από τον Όθωνα Α' στον Αίμονα, κόμη του Βερτσέλλι.
Ευρήματα του κάστρου από τα ρωμαϊκά χρόνια καθώς επίσης και από τον Μεσαίωνα είναι εμφανή στην είσοδο του οικισμού, κατά μήκος της via Gramsci. Το τετράγωνο κτίριο με την εσωτερική αυλή, αν και έχει υποστεί σημαντικές μεταβολές, αποτελεί σημαντική έκφραση πύργου του 15ου αιώνα, καθώς επίσης και αρχαίας οχύρωσης, της οποίας μέρος του πύργου αποτελεί σημέρα.
Στο τέλος της via Gramsci βρίσκεται ο ναός του Σαν Μαρτίνο, ο οποίος ανακατασκευάστηκε το 1694, μετά τις ζημιές που υπέστη από μια υπερχείλιση του Έλβο, ενώ μεταβλήθηκε τελείως και η δομή του ναού το 1905 σε νεογοτθικό λομβαρδικό ρυθμό.

Δημογραφική εξέλιξη

Οι 239 κάτοικοι χωρίζονται σε 110 οικογένειες. Έτσι, κάθε οικογένεια αποτελείται από 2,24 άτομα.

Οικονομία

Μόνο οι 28 κάτοικοι του δήμου ή το 11,38% απασχολούνται και εκπροσωπούν το εργατικό δυναμικό.
Υπάρχουν 2 βιομηχανίες που απασχολούν 7 εργαζόμενους ή το 25% του εργατικού δυναμικού, 3 εταιρείες υπηρεσιών που απασχολούν 6 εργαζομένους ή το 21,43% του εργατικού δυναμικού, 5 άλλες εταιρείες απασχολούν 9 εργαζομένους ή το 32,14% του εργατικού δυναμικού ενώ το υπόλοιπο 21,43% ή 6 εργαζόμενοι απασχολείται σε διοικητικές λειτουργίες.
2084 Οκαγιάμα

Φυσικά χαρακτηριστικά

Η μέση διάμετρος του Οκαγιάμα εκτιμάται σε 19,37 ± 2,3 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,062 ± 0,018. Ο Οκαγιάμα περιστρέφεται γύρω από τον εαυτό του μία φορά κάθε 4 ώρες και 33 λεπτά.
Γέφυρα μετάφρασης

Οι Γέφυρες μετάφρασης (Translation Bridges) χρησιμοποιούνται για την διασύνδεση μεταξύ τοπικών δικτύων διαφορετικής τεχνικής. Μπορούν να συνδέουν ένα τοπικό δίκτυο token ring με δίκτυο Ethernet. Μετατρέπουν τα πλαίσια του ενός τύπου δικτύου σε πλαίσια άλλου τύπου δικτύου. Χρησιμοποιούν το υποεπίπεδο Σύνδεσης Δεδομένων (LLC) της γέφυρας για να προσαρμόσουν το πλαίσιο του ενός δικτύου σε πλαίσιο του άλλου δικτύου. Στη συνέχεια το προωθούν στην αντίστοιχη πόρτα της γέφυρας όπου συνδέεται το άλλο τοπικό δίκτυο.
Επειδή οι γέφυρες δεν μπορούν να τεμαχίσουν τα πλαίσια πρέπει τα δίκτυα που πρόκειται να συνδεθούν να έχουν ρυθμιστεί ώστε να χρησιμοποιούν κοινό μήκος πλαισίου.
Λυδία λίθος

Η λυδία λίθος είναι η κοινή ονομασία πετρώματος μαύρου χρώματος, το όνομα του οποίου προέρχεται από τη Λυδία της Μικράς Ασίας από όπου την εισήγαγαν αρχικά κατά την αρχαιότητα οι Έλληνες. Είναι είδος βασάλτη, ενός σκληρού πετρώματος που ετυμολογικά προέρχεται από την λέξη βάσανος . Με την χρήση της Λυδίας λίθου μπορεί να εξακριβωθεί η περιεκτικότητας ενός κράματος σε χρυσό.

Χρήση

Εάν συρθεί ένα κομμάτι χρυσού στην επιφάνεια της λυδίας λίθου αφήνει ένα χαρακτηριστικό ίχνος. Όμως εάν συρθεί ένα κομμάτι όχι καθαρού χρυσού αλλά κράματος τότε η απόχρωση του χρώματος του ίχνους που αφήνει πάνω στην επιφάνεια της λυδίας λίθου είναι διαφορετική. Και ανάλογα με την περιεκτικότητα ενός κράματος σε χρυσό, το ίχνος αυτό έχει διαφορετική απόχρωση. Έτσι η απόχρωση του ίχνους ενός κράματος αν συγκριθεί με τις αποχρώσεις ιχνών κραμάτων με γνωστή περιεκτικότητα, τότε μπορεί να εκτιμηθεί η περιεκτικότητά του σε χρυσό με αρκετά ασφαλή τρόπο.
Αυτή την τεχνική γνωστή από την αρχαιότητα χρησιμοποιήθηκε αρχικά στον ελληνικό χώρο για την εξακρίβωση της γνησιότητας τον χρυσών νομισμάτων αλλά αργότερα επεκτάθηκε σχεδόν σε όλες τις περιπτώσεις όπου η διαπίστωση της περιεκτικότητας ενός κράματος σε χρυσό ήταν απαραίτητη. Ακόμα και σήμερα χρυσοχόοι εκτιμούν την περιεκτικότητα χρυσών αντικειμένων σε καράτια με την ίδια μέθοδο. Με την εξέλιξη της τεχνολογίας όμως η λυδία λίθος όλο και συχνότερα απαντάται σε τεχνητή παρά σε φυσική μορφή ή αντικαθίσταται με μεθόδους που δίνουν μετρήσεις με μεγαλύτερη ακρίβεια.
Μεταφορικά η φράση λυδία λίθος λόγω της χρήσης της για πολλούς αιώνες ως εργαλείου εξακρίβωσης της καθαρότητας κραμάτων χρυσού, χρησιμοποιείται για να δηλώσει την έννοια της δοκιμασίας, του τρόπου ελέγχου, της εξακρίβωσης κτλ.
2156 Κάτε

Φυσικά χαρακτηριστικά

O φασματικός τύπος της Κάτε είναι S (λιθώδης). Η Κάτε περιστρέφεται γύρω από τον εαυτό της μία φορά κάθε 5 ώρες 37 λεπτά και 22 δευτερόλεπτα.
Αγαμέμνονας

Το βασίλειο των Μυκηνών

Ο πατέρας του Αγαμέμνονα, Ατρέας, δολοφονήθηκε από τον Αίγισθο, ο οποίος κατέλαβε το θρόνο και βασίλευε από κοινού με τον πατέρα του, Θυέστη, αδελφό του Ατρέα. Εν τω μεταξύ, ο Μενέλαος κι ο Αγαμέμνονας κατέφυγαν στον Τυνδάρεω, βασιλιά της Σπάρτης, όπου παντρεύτηκαν τις κόρες του: ο Μενέλαος παντρεύτηκε την Ωραία Ελένη κι ο Αγαμέμνονας την Κλυταιμνήστρα.  Ο Αγαμέμνονας και η Κλυταιμνήστρα έκαναν τέσσερα παιδιά: έναν γιο, τον Ορέστη, και τρεις κόρες, την Ιφιγένεια, την Ηλέκτρα και τη Χρυσοθέμιδα. Ο Μενέλαος διαδέχτηκε τον Τυνδάρεω ως βασιλιάς της Σπάρτης, ενώ ο Αγαμέμνονας, με τη βοήθεια του αδελφού του, κατάφερε να ανατρέψει το Θυέστη και τον Αίγισθο και να επανακτήσει το βασίλειο των Μυκηνών. Κατάφερε μάλιστα να επεκτείνει το βασίλειό του κι έτσι έγινε ο ισχυρότερος αρχηγός της Ελλάδος.
Το οικογενειακό ιστορικό του Αγαμέμνονα είχε αμαυρωθεί από βιασμούς, φόνους, αιμομιξίες, και προδοσία, συνέπειες του αποτρόπαιου εγκλήματος που διαπράχθηκε από τον πρόγονό του, Τάνταλο, και έπειτα εξ αιτίας μιας κατάρας που επιβλήθηκε στον Πέλοπα, γιο του Ταντάλου, από τον Μύρτιλο, τον οποίο είχε δολοφονηθεί. Έτσι ατυχία κυνηγούσε διαδοχικές γενιές του Οίκου των Ατρειδών, μέχρι να εξιλεωθούν από τον Ορέστη σε ένα δικαστήριο που πραγματοποιήθηκε από κοινού από ανθρώπους και θεούς.

Η θυσία της Ιφιγένειας

Όταν οι Αχαιοί ξεκίνησαν για την Τροία, ο στόλος τους παρέμενε αγκυροβολημένος στο λιμάνι της Αυλίδας, καθώς δεν υπήρχαν ούριοι άνεμοι για το ταξίδι. Ο μάντης Κάλχας αποκάλυψε ότι αιτία για την κακοτυχία αυτή ήταν ο ίδιος ο Αγαμέμνονας, που σ' ένα δάσος της Αυλίδας σκότωσε το ελάφι της Αρτέμιδος,της θεά του κυνηγιού. Οι άνεμοι θα ξαναφυσούσαν μόνο αν ο Αγαμέμνονας πρόσφερε θυσία στη θεά την ίδια του την κόρη, την Ιφιγένεια. Ο Αγαμέμνονας διστακτικός συμφώνησε για τη θυσία, αλλά την τελευταία στιγμή η Άρτεμις απομάκρυνε το σώμα της Ιφιγένειας από το θυσιαστήριο, αντικαθιστώντας το με ένα ελάφι.

Ο θυμός του Αχιλλέα

Κατά τη διάρκεια του Τρωικού πολέμου, ο Αγαμέμνονας προσέβαλε τον Αχιλλέα, το μεγαλύτερο ήρωα των Αχαιών, καθώς διεκδίκησε τη Βρισηίδα, σκλάβα του Αχιλλέα, για να αντικαταστήσει τη δική του σκλάβα, Χρυσηίδα, την οποία αναγκάστηκε να επιστρέψει στον πατέρα της τον Χρύση, τον ιερέα του Απόλλωνα για να εξευμενίσει τον θεό. Ο θυμός του Αχιλλέα για τον Αγαμέμνονα αποτέλεσε το θέμα για το έπος της Ιλιάδας του Ομήρου.
Με την άλωση της Τροίας, ο Αγαμέμνονας πήρε μαζί του σαν σκλάβα την Κασσάνδρα, κόρη του βασιλιά Πρίαμου. Μαζί επέστρεψαν στις Μυκήνες, αλλά δολοφονήθηκαν από την Κλυταιμνήστρα και τον εραστή της, Αίγισθο, οι οποίοι ανέβηκαν έπειτα στο θρόνο. Ο γιος του Αγαμέμνονα, Ορέστης, αργότερα εκδικήθηκε τη δολοφονία του πατέρα του, σκοτώνοντας τη μητέρα του και τον Αίγισθο.
Φώτος Γιοφύλλης

Βιογραφικά στοιχεία

Γεννήθηκε το 1887 στους Αγίους Δούλους Κέρκυρας, από πατέρα δικαστικό. Ολοκλήρωσε τις γυμνασιακές σπουδές του στην Κέρκυρα και στη συνέχεια παρακολούθησε μαθήματα ζωγραφικής και γλυπτικής στην Καλλιτεχνική Σχολή της πόλης υπό τον Σπυρίδωνα Πιζάνη. Ολοκλήρωσε τις σπουδές του στο Εθνικό Μετσόβιο Πολυτεχνείο και σε σχολές της Ιταλίας. Το 1907 μετακόμισε στην Αθήνα, όπου σπούδασε στη φιλοσοφική και νομική σχολή του Πανεπιστημίου Αθηνών, χωρίς όμως να πάρει πτυχίο. Παράλληλα δημοσίευε άρθρα του στην εφημερίδα Ακρόπολις, ενώ υπήρξε ένα από τα ιδρυτικά μέλη της Ένωσης Συντακτών Ημερησίων Εφημερίδων Αθηνών (ΕΣΗΕΑ). Εργάστηκε και σε άλλες εφημερίδες της Αθήνας αλλά και της Σύρου. Το 1921 ίδρυσε και εξέδωσε το περιοδικό Πολιτισμός και το 1929 το περιοδικό Πρωτοπορία. Συνεργάστηκε επίσης με τα περιοδικά  Ελεύθερα Επτάνησα, Εφημερίς των Ιθακησίων και Οικονομική Ζωή. Ήταν μέλος της Εταιρείας Βυζαντινών Σπουδών, του Συλλόγου Αρχαίου Δράματος «Ευριπίδης», του Φιλολογικού Συλλόγου Παρνασσός, της Εταιρείας Ελλήνων Λογοτεχνών, και της Μεγάλης Τεκτονικής Στοάς της Ελλαδας. Την περίοδο της Κατοχής ανέπτυξε έντονη αντιστασιακή δράση, με αποτέλεσμα τη φυλάκιση του στο Γουδή από τους Γερμανούς. Ακόμη, ανέπτυξε αντιστασιακή δράση και κατά τη διάρκεια της δικτατορίας στην Ελλάδα. Πέθανε στις 13 Δεκεμβρίου 1981 στην Αθήνα.

Καλλιτεχνική σταδιοδρομία

Κατά τη διάρκεια της σταδιοδρομίας του ασχολήθηκε τόσο με την ποίηση, όσο και με τη ζωγραφική αλλά και με μελέτες τις οποίες δημοσίευε σε λογοτεχνικά περιοδικά. Η πρώτη του εμφάνιση στην ποίηση έγινε το 1905 στην Εφημερίδα των Ειδήσεων της Κέρκυρας, ενώ από το 1907 δημοσίευε ποιήματα του στον Νουμά. Η πρώτη συλλογή ποιημάτων που κυκλοφόρησε ήταν το 1913 με τίτλο Αρχοντικά. Με τη ζωγραφική ασχολήθηκε κυρίως την εποχή από το 1926 έως το 1932, πραγματοποιώντας αρκετές ατομικές εκθέσεις. Αργότερα, κυρίως τη δεκαετία του 1960, ασχολήθηκε με την ιστορία της νεοελληνικής τέχνης, και γενικότερες λαογραφικές μελέτες των Επτανήσων. Επίσης, μετέφρασε τραγωδίες από τα αρχαία ελληνικά, ενώ έγραψε και θεατρικά έργα. Συνολικά, συνέγραψε 76 τόμους βιβλίων, ενώ πολλά του κείμενα έχουν ενταχθεί σε ανθολογίες. Το έργο του βραβεύτηκε από την Ελληνική Γλωσσική Εταιρεία το 1925.
Σεΐχης Χαλίφα ιμπν Σαλμάν αλ Χαλίφα

Προφίλ

Γεννήθηκε στις 24 Νοεμβρίου του 1935. Είναι θείος του εν ενεργεία Βασιλέα της χώρας, Χαμάντ ιμπν Ισά αλ-Χαλίφα. Παρά το γεγονός ότι με το Σύνταγμα του 2002 ο ρόλος του είναι εθιμοτυπικός (ο Βασιλιάς διορίζει και παύει τους υπουργούς), ο Χαλίφα παραμένει στην πρωθυπουργία από τις 19 Ιανουαρίου του 1970 και είναι ο μακροβιότερος πρωθυπουργός στον κόσμο. Αρχικά ήταν αρχηγός του Κρατικού Συμβουλίου και στις 16 Αυγούστου του 1971 ανέλαβε επίσημα πρωθυπουργός. To 2007 του απονεμήθηκε βραβείο από τα Ηνωμένα Έθνη. Έπειτα από τις βουλευτικές εκλογές που διεξήχθησαν τον Οκτώβριο του 2010 η αντιπολίτευση (Αλ Γουεφάκ) κέρδισε 18 έδρες επί συνόλου 40 εδρών στον πρώτο γύρο και για πρώτη φορά οι Σιίτες και οι ανεξάρτητοι υποψήφιοι κατέλαβαν τις περισσότερες έδρες. Στις 31 Οκτωβρίου 2010 ο πρωθυπουργός αλ Χαλίφα παραιτήθηκε και την ίδια ημέρα έλαβε εντολή σχηματισμού νέας κυβέρνησης.
Google Lens

Χαρακτηριστικά

Όταν καθοδηγείτε την κάμερα του τηλεφώνου σε ένα αντικείμενο, το Google Lens θα προσπαθήσει να εντοπίσει το αντικείμενο και να εμφανίσει σχετικά αποτελέσματα αναζήτησης και πληροφορίες. Για παράδειγμα, όταν δείχνετε την κάμερα της συσκευής σε μια ετικέτα Wi-Fi που περιέχει το όνομα δικτύου και τον κωδικό πρόσβασης, θα συνδεθεί αυτόματα στην πηγή Wi-Fi που έχει σαρωθεί. Ο φακός είναι επίσης ενσωματωμένος με τα Google Photos και το Google Assistantapps. Η υπηρεσία είναι παρόμοια με το Google Goggles, μια προηγούμενη εφαρμογή που λειτουργούσε ομοίως αλλά με λιγότερες δυνατότητες. Ο φακός χρησιμοποιεί πιο προηγμένες ρουτίνες βαθιάς εκμάθησης, παρόμοιες με άλλες εφαρμογές όπως το Bixby Vision (ενσωματωμένο στα νεότερα smartphones της Samsung) και το Image Analysis Toolset (διαθέσιμο στο Google Play). τα τεχνητά νευρωνικά δίκτυα χρησιμοποιούνται για την ανίχνευση και τον εντοπισμό αντικειμένων, ορόσημων και τη βελτίωση της ακρίβειας της οπτικής αναγνώρισης χαρακτήρων (OCR).